
JUDEŢUL VRANCEA

CONSILIUL LOCAL

AL MUNICIPIULUI FOCŞANI
HOTĂRÂRE

privind aprobarea acordului de înfrăţire între Municipiul Focşani, Judeţul Vrancea din România şi oraşul Tivoli, din Republica Italiană
Consiliul local al muncipiului Focşani, judeţul Vrancea, întrunit în şedinţă ordinară,

- analizând proiectul de hotărâre iniţiat de primarul municipiului Focşani, prin care se propune aprobarea acordului de înfrăţire între Municipiul Focşani, Judeţul Vrancea din România şi oraşul Tivoli, din Republica Italiană, raportul întocmit de Serviciul Comunicare, Protecţie Civilă, înregistrat la nr. 68538/09.12.2011;
- văzând adresa nr. 54395/14.11.2011 emisă de Municipalitatea Tivoli – Italia prin care se exprimă intenţia de înfrăţire cu Municipiul Focşani;

- având în vedere avizul Ministerului Administraţiei şi Internelor nr. 171848/23.11.2011 şi avizul Ministerului Afacerilor Externe nr. H2-1/5421/23.11.2011;
- văzând avizul favorabil al Comisiei pentru pentru administraţie publică locală, juridică, anticorupţie şi integrare europeană;

- în baza art. 36, alin. (7) lit. „b” şi art. 45, alin. (1) din Legea nr. 215/2001 privind administraţia publică locală, republicată şi modificată ;

HOTĂRĂŞTE:

Art. 1.
Se aprobă Acordul de înfrăţire între Municipiul Focşani, Judeţul Vrancea din România şi oraşul Tivoli, din Republica Italiană, conform anexei, care face parte integrantă din prezenta hotărâre.

Art. 2.
Se împuterniceşte Primarul municipiului Focşani pentru a semna, în calitate de reprezentant al Municipiului Focşani, Acordul de înfrăţire între Municipiul Focşani, Judeţul Vrancea din România şi oraşul Tivoli, din Republica Italiană.
Art. 3
.
Prezenta hotărâre va fi comunicată de către Serviciul administraţie publică locală, agricultură, cadastru Primarului municipiului Focşani, conform legii, care va asigura executarea acesteia prin Serviciul comunicare, protecţie civilă.

ANEXA la HCL 349/2011
   JUDEŢUL VRANCEA

  CONSILIUL LOCAL

AL MUNICIPIULUI FOCŞANI
ACORD DE ÎNFRĂŢIRE 

ÎNTRE MUNICIPIUL FOCŞANI, JUDEŢUL VRANCEA DIN ROMÂNIA ŞI ORAŞUL TIVOLI DIN REPUBLICA ITALIANĂ

Municipiul Focşani, Judeţul Vrancea, din România şi Oraşul Tivoli, din Republica Italiană, denumite în continuare „Părţi”,

Având în vedere „Protocolul privind demararea procedurilor pentru stabilirea relaţiilor de înfrăţire între municipiul Focşani şi oraşul Tivoli”, încheiat la 24 ianuarie 2008, la Focşani, cu scopul  de a contribui la apropierea dintre cele două oraşe, „Acordul în vederea înfrăţirii, între Municipiul Focşani, România şi oraşul Tivoli, Italia”, încheiat şi semnat la Tivoli, la data de 7 Octombrie 2011, precum şi Deciziiile celor două Consilii locale, HCL Nr. din ...... adoptată de Consiliul Local al Municipiului Focşani şi ................... adoptată de Consiliul Local Tivoli,
Constatând dorinţa comună de extindere a relaţiei de prietenie, deja existentă, între cele două oraşe - Focşani şi Tivoli, posibilitatea dezvoltării unor puternice relaţii italiano-române la nivel local şi deschiderea de noi posibilităţi pentru raporturile de colaborare în domeniile de interes comun la nivelul localităţilor lor, de sprijin reciproc în soluţionarea unor probleme de interes comun, prin intermediul schimburilor de experienţă şi a exemplelor de bună practică,
Părţile îşi afirmă voinţa comună de a stabili între ele relaţii de fraternitate, cu scopul de a dezvolta şi de a menţine legături permanente de prietenie şi cooperare în beneficiul ambelor părţi şi, în acest sens, au convenit următoarele:
ARTICOLUL 1
Municipiul Focşani, judeţul Vrancea din România şi oraşul Tivoli din Republica  Italiană - se declară localităţi înfrăţite.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                 

ARTICOLUL 2
Părţile vor dezvolta relaţii de cooperare, potrivit competenţelor de care dispun potrivit legislaţiilor în vigoare în statele lor.

 ARTICOLUL 3

Părţile au stabilit ca, pentru început, fără a fi restrictive, domeniile de interes în vederea cooperării sunt următoarele:

§ 1. Cooperare municipală
Ambele părţi înţeleg dezvoltarea comunicării reciproce cu privire la proiectele şi realizările lor, în special privind:

1.1 Sectorul administrării urbane

Schimburile de experienţă în acest domeniu sunt considerate a fi reciproc benefice, ele înscriindu-se în procesul de armonizare cu normele europene.
1.2 Sectorul dezvoltării comunităţii pe baza tehnologiei informaţiei & comunicării (IT&C)
Cele două părţi vor acorda atenţie schimburilor de experienţă în domeniul IT&C, prin facilitarea cooperării departamentelor administraţiei locale cu atribuţii în acest sector, în vederea eficientizării activităţii de gestionare a resurselor locale.
1.3 Sectorul educaţional

Ambele părţi vor lua iniţiative şi măsuri în vederea derulării unor proiecte comune pentru îmbunătăţirea procesului educaţional, cunoaştere reciprocă şi schimburi de experienţă. De asemenea, va fi sprijinită studierea limbilor ambelor părţi, atât în cadrul şcolilor, precum şi în afara cadrului şcolar. O atenţie deosebită se va acorda schimburilor la nivelul tinerilor, având în vedere faptul că aceştia îşi pot aduce contribuţia în promovarea limbilor şi a culturilor italiene şi române.
1.4 Sectorul cultural şi sportiv

Ambele părţi vor extinde schimburile culturale şi vor facilita, în acest scop, colaborarea între asociaţii şi ansambluri artistice, instituţii şi organizaţii culturale. Ele vor sprijini colaborarea între şcoli, facilitând schimbul de elevi, cadre didactice. 

 În domeniul sportului, vor sprijini colaborarea dintre cluburile sportive în vederea participării la diferite manifestări sportive organizate în Focşani sau în Tivoli.

1.5 Sectorul sănătate

În vederea cooperării în sectorul de sănătate publică, părţile se vor informa reciproc cu privire la organizarea locală a fiecăruia în acest domeniu. Tema accesibilităţii persoanelor cu dizabilităţi va fi tratată cu prioritate.

1.6 Sectorul social

Părţile vor face demersuri în sensul diminuării şi eliminării excluziunii sociale şi îşi vor da concursul pentru realizarea unei protecţii sociale adecvate în cazul persoanelor ce aparţin oraşului frate.

1.7 Sect​orul turism

Părţile se vor informa reciproc despre oportunităţile de promovare existente pe plan local sau internaţional (expoziţii, tîrguri, saloane) şi vor derula, dacă este oportun, proiecte comune în acest sector..

1.8 Sectorul protecţia mediului înconjurător

Părţile, in limita posibilitatilor lor economice, vor dezvolta o colaborare reciprocă în domeniul protecţiei mediului înconjurător, în vederea prevenirii şi combaterii cauzelor de natură să prejudicieze echilibrul ecologic al localităţilor lor.

§ 2. Cooperare economică
Părţile vor facilita stabilirea legăturilor între sectoarele economice ale celor două oraşe, prin dezvoltarea unei colaborări economice reciproc avantajoase. În acest scop, vor asigura persoanelor fizice şi juridice care funcţionează legal în localităţile aflate sub jurisdicţia lor, condiţii echitabile pentru activităţile cu caracter economic şi comercial.

§ 3. Cooperare la nivelul locuitorilor
Părţile vor sprijini iniţiativele care au ca scop favorizarea schimburilor între instituţiile şi organizaţiile celor două oraşe. Pentru favorizarea schimburilor între locuitori, pe de o parte, şi instituţii, pe de altă parte, părţile vor veghea asupra acestor aspecte, punând la dispoziţia celor interesaţi toate informaţiile necesare cu privire la oraşul lor frate. 

ARTICOLUL 4

Întâlniri ale delegaţiilor oficiale, conduse de Primar sau de reprezentantul acestuia, vor avea loc în mod alternativ la Focşani şi la Tivoli, cel puţin o dată la 2 ani, în scopul efectuării bilanţului cooperării şi pentru orientarea schimburilor în viitor. 
ARTICOLUL 5

Prezentul acord se încheie pe o perioadă nedeterminată şi va intra în vigoare la data semnării. 

ARTICOLUL 6

Prezentul acord poate fi modificat prin acordul scris al părţilor.

ARTICOLUL 7
Acordul poate fi denunţat de fiecare Parte prin intermediul unei notificări scrise adresate celeilalte părţi. Denunţarea îşi va produce efectele după o perioadă de 3 luni de la data primirii notificării.

Semnat la Focşani, la 25 Ianuarie 2012, în două exemplare originale, în limba română şi limba italiană, toate textele fiind egal autentice.


PREŞEDINTE DE ŞEDINŢĂ,
   Bogdan Emilian Matişan

CONTRASEMNEAZĂ:

SECRETARUL MUNICIPIULUI FOCŞANI

Eduard Marian Corhană
PREŞEDINTE DE ŞEDINŢĂ,


Bogdan Emilian Matişan

Municipiul Focşani, 20 decembrie 2011

Oraşul Tivoli


Din Republica  Italiană








Primar,


SANDRO GALLOTTI





Municipiul Focşani, judeţul Vrancea


din România








Primar,


ing. DECEBAL BACINSCHI








